“Vatandoshlar” jamoat fondi xorijdagi o'zbekistonliklarga murojaat qildi

“Vatandoshlar” jamoat fondi Ukrainadagi vaziyat tufayli xorijdagi o'zbekistonliklarga murojaat qildi.
“Aziz vatandoshlar! Insoniyat bugun katta xavf-xatar va tahdidlar kuchaygan sharoitda yashash va hayot kechirishga majbur bo'lmoqda. Sharqiy Evropa mintaqasida taranglashayotgan siyosiy vaziyat barchamizdan ogohlik va chuqur tafakkur bilan ish ko'rishni talab etadi.
Afsuski, bunday voqealar ayanchli oqibatlarga olib kelishi bilan birga, qanchadan-qancha davlatlardagi rivojlanish jarayonlarini bir necha yillarga orqaga surib yuborishi mumkin. Bugun dunyoning turli nuqtalarida ko'p sonli vatandoshlarimiz istiqomat qilib kelmoqda.
Biroq, olib borilayotgan muloqotlar va tushuntirish ishlariga qaramay, ayrim vatandoshlarimiz turli davlatlarning manfaatlariga xizmat qiluvchi ba'zi manbalarga tayanib, ma'lum miqdordagi pul mablag'lari, katta va'dalar, jumladan, turli shartnomalar tuzish orqali fuqarolik berish va boshqa chaqiruvlarga uchib, shoshma-shosharlik bilan qaror qabul qilishlari ortidan xatarli vaziyatlarga tushib qolmoqda.
Birgina misol, ayrim yurtdoshlarimizning bilib-bilmay va chuqur anglamagan holda Suriyaga borib, turli jangari guruhlarga qo'shilib qolganliklari, oxir-oqibat O'zbekiston Prezidenti Shavkat Mirziyoevning tashabbusi bilan amalga oshirilgan ‘Mehr’ operatsiyasi ko'magida ona Vatanga qaytarilgani barchamizga ayon.
Shu munosabat bilan, xorijdagi vatandoshlarimizni quyidagi tavsiyalarga amal qilishga chaqiramiz:
Yuqoridagi holatlarga aralashish belgilangan tartibda jinoiy javobgarlikka tortish uchun asos bo'lishini yana bir bor eslatgan holda, bugun dunyoda kuzatilayotgan vaziyatda neytral pozitsiyani ustuvor qo'yishni tavsiya etamiz. Dunyoning qaysi o'lkasida bo'lmaylik, aziz Vatanimiz – O'zbekistonning obro'si, e'tibori, sha'ni–shuuri va xalqaro imidjini saqlash muqaddas burchimiz ekanligini unutmaylik!
Hurmatli vatandoshlar! Tinchlik, bu – oliy ne'mat, uni asrashga barchamiz mas'ulmiz!” deyilgan xabarda.